**Þátttökuaðlögun**

Leikskólar stúdenta hafa ákveðnar vinnureglur í aðlögun. Sú aðferð sem stuðst er við á Leikgarði kallast þátttökuaðlögun en hún var fyrst þróuð í Svíþjóð.

Það sem fyrst og fremst greinir þátttökuaðlögunina frá þeirri eldri er að hún tekur mun skemmri tíma eða  þrjá daga.  Yngstu börnin sem byrja í skólanum eru öll aðlöguð inn á sama tíma undir umsjá og verndarhönd foreldra sinna. Hugmyndafræðin á bak við þessa aðlögun er sú að öryggi foreldra smiti eigin öryggiskennd yfir til barnsins.

Gengið er út frá því að upplifunin auki forvitni foreldranna og spennu. Kynni þeirra af dagskipulaginu, starfsfólkinu, hinum börnunum og foreldrum þeirra auki áhugann á velferð skólans og að þau verði fremur tilbúin til þess að taka þátt í starfi á vegum leikskólans vegna þessa nýstofnuðu kynna auk þess sem kvíði við aðskilnað minnkar.

**Framkvæmd**

**Mikilvægt er að vinna aðlögun í samráði við foreldra, sérfræðinga í sínu barni og því er engin fyrirfram ákveðin tímatafla sem ræður för nema mæting fyrsta og annan daginn.**

Á tilsettum degi sem barnið mætir í fyrsta skiptið hefst aðlögunin með því að barnið mætir kl. 09:00 eða 13:00 í stutta heimsókn með öðru foreldri sínu eða báðum. Deildarstjóri kynnir dagskipulagið og spjallað inn á deild. Það er mismunandi hve mörg byrja í einu en þau geta verið allt frá einu og upp í sex.

Næsta dag er foreldri og barn frá kl.9:00 og við látum dagsformið á barni og foreldrum ráða því hve lengi er dvalið á leikskólanum. Í lok þessa dags ákveðum við framhald aðlögunar í samráði við foreldra.

Foreldrarnir taka þátt í öllum verkefnum barnsins undir leiðsögn kennaranna þessa daga. Þeir sjá að auki um að sinna þörfum þeirra; gefa þeim að borða, skipta um bleiur og leika með þeim. Hlutverk kennaranna er að leiðbeina foreldrum og börnum, kynnast barninu sem best, leita upplýsinga hjá „sérfræðingum um barnið“ og fylgjast með samskiptum foreldra og barna, sem þeir svo tileinka sér í samskiptum sínum við viðkomandi barn.

Við mælum með því að þeir sem koma að leikskólalífi barnsins komi í heimsókn á þessum aðlögunartíma. Við þekkjum öll mynstrið þar sem einhver nákominn t.d. amma eða afi sækja einn dag í viku eða fjölskyldan er þannig samsett að fjórir eða fleiri koma til með að koma með á morgnanna eða sækja. Aðlögun er kjörin tími til að kynnast öllum sem koma að barninu og fyrir aðstandendur að hitta starfsfólk leikskólans og kynna sér starfið.

Ekki hika við að hafa samband ef þetta hefur ekki svarað öllum þínum spurningum.